አቶ አበበ፡- በፕላስቲክስ ሥራ ውስጥ ልምድ አለን፡፡ ከአራት ዓመት በፊትም በዚህ ሥራ ውስጥ ነበር፡፡ ፕላስቲክን መልሶ ጥቅም ላይ በማዋል ወይም ሪሳይክል በማድረጉ በኩል ጀማሪ አይደለንም፡፡ በሌሎች አገር ውስጥ እንዳየነው ለዚህ ሥራ የሚረዳንን ማሽን በመግዛት ጥቅም ላይ የዋለውን የራሳችንን የምርት ማሸጊያ መልሶ ጥቅም ላይ ማዋል የሚቻልበትን አሠራር ዘርግተናል፡፡ ብራንዳችንን ለመጠበቅና ለአካባቢ ጥበቃ አስተዋፅኦ ለማድረግ ሲባል የራሳችን ምርት የቀረቡባቸውን ፕላስቲክ ጠርሙሶች በጥሩ ዋጋ መልሰን እንሰበስባለን፡፡ እርግጥ የሌሎችንም ምርቶች ማሸጊያዎች እንሰበስባለን፡፡ ቅድሚያ ግን ለእኛው ምርት እንሰጣለን፡፡ የውኃ ማሸጊያዎቹን ጠርሙሶች ለሚሰበስቡ ሰዎችም የሥራ ዕድል በመፍጠር እናግዛለን፡፡
